Nadoodse ondersoek op miljardêr-seksoortreder afgehandel‘n Kunstenaarsvoorstelling van Jeffrey Epstein tydens ‘n vorige hofverskyning. (Foto: Uma Sanghvi, Palm Beach Post,/AP) Die besonderhede oor hoe die miljardêr Jeffrey Epstein in ŉ tronksel in Manhattan dood is, is nog nie bekend gemaak nie, maar amptenare sê die nadoodse ondersoek is wél afgehandel. Epstein (66) het glo sy eie lewe geneem. Hy is verlede maand in hegtenis geneem in verband met sekshandel-aanklagte. Sy dood het ŉ strafsaak kortgeknip wat heelwat meer lig kon werp op die binnekring van ŉ ambisieuse en skatryk verskansingsfondsbestuurder wat eens skouers geskuur het met talle bekendes van oudpres. Bill Clinton tot pres. Donald Trump en prins Andrew. Epstein het glo minderjarige meisies betaal om hom by sy huise in Florida en New York masserings te gee waar hy hulle glo gemolesteer het. Die aanklagte teen hom hou verband met bewerings wat dateer uit die vroeë 2000’s. Epstein se inhegtenisneming was te midde van ŉ hernude ondersoek na ŉ voorheen geheime pleitooreenkoms wat ŉ strafregtelike ondersoek teen hom beëindig het. Die ooreenkoms, wat nou in ŉ Florida-hof betwis word, het Epstein in staat gestel om in 2007 skuld te beken op ŉ minder ernstige aanklag van prostitusie. Epstein se aansoek om borgtog is vroeër van die hand gewys en tronkstraf van tot 45 jaar – vir aanklagte van sekshandel en sameswering – het hom in die gesig gestaar. Hy het onskuldig gepleit en was verhoorafwagtend. In dié stadium is die manier waarop hy dood is nog ŉ raaisel. Epstein is op ŉ selfmoordwaarnemingslys geplaas, nadat hy net meer as twee weke gelede met kneusmerke aan sy nek gevind is, het ŉ ingeligte bron gesê. Hy was bewusteloos. Hy is einde Julie egter van die lys verwyder en ten tyde van sy dood nie dopgehou nie. Epstein se verwydering van dié lys sou deur die hoof van die tronk en die instelling se hoofsielkundige goedgekeur moes word, het Jack Donson, ŉ voormalige tronkbewaarder, gesê. AFP berig Epstein se dood het groot woede veroorsaak. “Die oorlewendes het hulle dag in die hof verdien. Hulle het geregtigheid verdien,” het Kirstin Gillibrand, ŉ Demokratiese senator en 2020-presidentskandidaat, gesê. “Dit is jammer dat hy selfmoord gepleeg het,” het sy aan CBS gesê.